ગોરી મેમસાહેબ બચ્ચા સાથે નીચે ઝિંકાઈ છે એવી સમજણ પડી કે તરત પહાડની કરાડ પરથી દેકારા કરી રહેલાં હાકલિયાઓ પૈકી કેટલાંક જાઁબાઝોએ તરત નદીમાં ઝંપલાવ્યું હતું, પણ રાતભર ઉપરવાસમાં પડેલાં ધોધમાર વરસાદને લીધે ખીણના આ નૈસર્ગિક ઢોળાવ પર સાવિત્રીનો પ્રવાહ જ એટલો વેગવાન હતો કે હાકલિયાઓ પહેલાં તો સંતુલન જાળવે, ઈરમાની દિશા સમજે અને પછી એ તરફ ગતિ કરે ત્યાં તો ઈરમા ક્યાંય આગળ જતી રહી હતી.